# Taxa de mortalitat

La taxa de mortalitat (correspon en anglès a death rate) és una taxa utilitzada en demografia per indicar el nombre de defuncions d'una població concreta per cada mil habitants, durant un període concret de temps, generalment un any.
Es parla de:
* Taxa bruta de mortalitat, que correspon en anglès a crude death rate, es refereix a totes les morts, així a nivell mundial el 2020 hi havia una taxa de 7,7 morts/1.000 habitants.
* Taxa específica de mortalitat, que correspon en anglès a cause-specific death rate, es refereix (com el seu nom indica) a una causa específica.
* Taxa de mortalitat per edat, que correspon en anglès a age-specific death rate, es refereix a unes franges d'edat. Uns tipus d'aquest són la taxa de mortalitat infantil o la taxa de mortalitat perinatal.

## Fórmules i càlculs

La fórmula utilitzada per al seu càlcul és la següent:
* Taxa de mortalitat = (Defuncions / Població total) * 1000
Així, per exemple, segons dades de l'Institut d'Estadística de Catalunya (IDESCAT), el Principat de Catalunya tenia el 2002 una població de 6.506.440 habitants i registrà, el mateix any, un total de 57.278 defuncions. La taxa de mortalitat es calcularia de la següent manera;
* Taxa de mortalitat = (57.278 / 6.506.440) * 1000
* Taxa de mortalitat = 8,80 ‰
El 2009 la taxa de mortalitat havia baixat a 8,08 ‰, per un total de 59.631 defuncions i una població de 7.381.322 habitants.

## Com ha d'interpretar-se

D'acord amb el resultat final es considera:
* Taxa de mortalitat alta: si supera el 30‰.
* Taxa de mortalitat mitjana: quan es troba entre el 15 i 30‰.
* Taxa de mortalitat baixa: si és per sota del 15‰.
En termes generals, els països rics presenten unes taxes de mortalitat baixes. Per contra, en els països en vies de desenvolupament la taxa de mortalitat, que històricament havia sigut també força més elevada, s'està igualant en les darreres dècades, i en alguns casos és molt menor a la dels països rics, com es pot observar a la taula. Aquest fenomen ha d'entendre's en conjunt amb les altres estadístiques demogràfiques. Avui dia, per exemple, a Europa, les taxes de mortalitat són major a 9 o 10, superior a altres països en vies de desenvolupament, com ara Kuwait, amb una taxa de 2,44. Aquestes dades, per tant, ha de ser compresa amb l'estructura poblacional i la mediana d'edat. Amb un elevat percentatge de població superior als 65 anys, i una mediana d'edat superior als 35 anys a Europa, la taxa de mortalitat és elevada, mentre que a altres països en vies de desenvolupament, el percentatge de població superior als 65 anys és molt petit i, en canvi, el percentatge de població amb menys de 15 anys és molt gran (i per tant les taxes de natalitat són superiors que no pas a Europa).

## Taula

El següent quadre recull els 20 estats amb les taxes de mortalitat més altes i més baixes que hi havia al món l'any 2004.
| Estat | Taxes de mortalitat més altes (en ‰) | Estat | Taxes de mortalitat més baixes (en ‰) |
| Botswana | 33,63 | Kuwait | 2,44 |
| Angola | 25,86 | Jordània | 2,62 |
| Lesotho | 24,79 | A. Saudita | 2,66 |
| Zàmbia | 24,35 | Samoa | 3,39 |
| Moçambic | 23,86 | Brunei | 3,40 |
| Zimbabwe | 23,30 | Líbia | 3,48 |
| Swazilàndia | 23.06 | Oman | 3,91 |
| Malawi | 23,01 | Bahrain | 4,03 |
| Ruanda | 21,86 | Salomó | 4,04 |
| Níger | 21,51 | Singapur | 4,05 |
| Afganistan | 21,12 | Emirats | 4,14 |
| Namíbia | 21,02 | Equador | 4,26 |
| Sierra Leone | 20,62 | Costa Rica | 4,32 |
| Rep. de Sud-àfrica | 20,54 | Qatar | 4,52 |
| Etiòpia | 20,36 | Nicaragua | 4,54 |
| R. Centreafricana | 19,99 | Paraguai | 4,58 |
| Djibouti | 19,42 | Algèria | 4,61 |
| Mali | 19,12 | Mèxic | 4,73 |
| Burkina Faso | 18,79 | Veneçuela | 4,90 |
| Costa d'Ivori | 18,48 | I. Marshall | 4,94 |

## Vegeu també

* Taxa de mortalitat materna
* Taxa de mortalitat infantil
* Taxa de natalitat
* Taxa de supervivència
* Transició demogràfica
* Taxa de fecunditat

## Referències

* ↑ CIA Staff. «People and Society». A: CIA World Factbook, 2020 [Consulta: 31 gener 2020].
* ↑ «Anàlisi de la mortalitat a Catalunya, 2009. Avanç de resultats». Generalitat de Catalunya, 2010.